### อย. เดินหน้าฟังเสียงทุกภาคส่วนรอบ 3 ปรับระบบอนุญาต เล็งสร้างไทยเป็น HUB ผลิตภัณฑ์สุขภาพนวัตกรรม

### อย. เดินหน้าเปิดเวทีรับฟังความเห็นยกระดับกระบวนการอนุมัติ อนุญาตผลิตภัณฑ์สุขภาพให้ยอมรับในระดับสากล พร้อมจับมือสภาอุตสาหกรรมแห่งประเทศไทยผลักดันประเทศสู่ศูนย์กลางผลิตภัณฑ์สุขภาพนวัตกรรม

**นายโฆสิต สุวินิจจิต คณะที่ปรึกษารัฐมนตรีว่าการกระทรวงสาธารณสุข** เปิดเผยว่า ด้วยนโยบายของนายสมศักดิ์ เทพสุทิน รัฐมนตรีว่าการกระทรวงสาธารณสุขที่ส่งเสริมเศรษฐกิจสุขภาพของประเทศ เพิ่มขีดความสามารถในการแข่งขันเพื่อก้าวสู่ศูนย์กลางด้านการแพทย์และบริการสุขภาพ โดยการพัฒนาระบบการอนุมัติ อนุญาตผลิตภัณฑ์สุขภาพ เป็นหนึ่งกลไกสำคัญในการขับเคลื่อน ทั้งในมิติการคุ้มครองผู้บริโภค การส่งเสริมการเข้าถึงนวัตกรรมสุขภาพ และการสร้างความเชื่อมั่นแก่ภาคอุตสาหกรรม ซึ่งตลอดเวลากว่า 50 ปี สำนักงานคณะกรรมการอาหารและยา (อย.) ได้พัฒนาระบบการกำกับดูแลผลิตภัณฑ์สุขภาพให้ทันสมัยและเป็นสากล
ให้ความสำคัญกับการให้บริการอนุมัติ อนุญาต อำนวยความสะดวกในการนำเข้า ส่งออกผลิตภัณฑ์สุขภาพ
และเพื่อให้เกิดพลังขับเคลื่อนอย่างต่อเนื่อง อย. จึงได้เปิดเวทีรับฟังข้อคิดเห็น ข้อเสนอแนะ ปัญหาอุปสรรคเพื่อตอบสนองต่อความต้องการของผู้มีส่วนได้ส่วนเสียอย่างรอบด้าน และสร้างความเชื่อมั่นให้กับผู้ประกอบการ ผู้บริโภค ครั้งนี้เป็นครั้งที่ 3 โดยผลการรับฟังความคิดเห็น 2 ครั้งที่ผ่านมา อย. ได้พัฒนาระบบ E-Tracking เพื่อติดตามสถานะอนุมัติอนุญาตผลิตภัณฑ์ ซึ่งปัจจุบันเปิดตัวใช้งานแล้ว และยังได้ปรับปรุงกฎระเบียบที่เกินความจำเป็นเพื่ออำนวยความสะดวกในการประกอบธุรกิจผลิตภัณฑ์สุขภาพ รวมทั้งปรับปรุงหลักเกณฑ์การโฆษณาผลิตภัณฑ์สุขภาพ

นอกจากนี้ อย. และสภาอุตสาหกรรมแห่งประเทศไทย ได้ร่วมมือกันเพื่อสนับสนุนให้ประเทศไทยเป็นศูนย์กลางด้านการวิจัย พัฒนา และการผลิตผลิตภัณฑ์สุขภาพนวัตกรรม ต่อยอดสู่การผลิตสินค้าสุขภาพและความงามที่มีคุณภาพสูง เพื่อเพิ่มมูลค่าทางเศรษฐกิจกว่า 6.9 แสนล้านบาทในปี 2568 ซึ่งคาดการณ์การผลิตและส่งออกในปี 2568 จะขยายตัวประมาณ 10% ในกลุ่มอุตสาหกรรมผลิตภัณฑ์สุขภาพ

### ด้าน นายแพทย์สุรโชค ต่างวิวัฒน์ เลขาธิการคณะกรรมการอาหารและยา กล่าวเพิ่มเติมว่า อย. มุ่งมั่นในการพัฒนาระบบกำกับดูแลผลิตภัณฑ์สุขภาพให้สอดคล้องกับมาตรฐานสากล พร้อมวางแผนใช้ Big Data และ AI ในการจัดการข้อมูล รวมถึงเตรียมพัฒนาระบบ Track and Trace และฉลากดิจิทัล (Digital Labeling) เพื่อเพิ่มความโปร่งใส เป็นมิตรต่อสิ่งแวดล้อม และเข้าถึงข้อมูลได้ง่ายขึ้น ทั้งนี้ เชื่อมั่นว่าความร่วมมือจากทุกภาคส่วนจะสามารถขับเคลื่อนเศรษฐกิจสุขภาพของไทยให้เติบโตอย่างยั่งยืน และก้าวสู่การเป็น Medical Hub อย่างแท้จริง

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 วันที่เผยแพร่ข่าว 3 กรกฎาคม 2568 / ข่าวแถลง 24 ปีงบประมาณ พ.ศ. 2568